Diari Oficial de la Generalitat Valenciana


Sumari del DOGV 5494, del 20-04-2007 (2007/4151)

ORDE 22 de març de 2007, de la Conselleria d'Infraestructures i Transport, per la qual es regulen ajudes a transportistes autònoms, de vehicles d'autotaxi, per a l'adquisició i la instal·lació de mampares, o altres dispositius de seguretat i d'equips de posicionament global per satèl·lit que incorporen sistemes de comunicació i transmissió de dades.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5494

Data del DOGV
:   20-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4151


Data del document
:   22-03-2007

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * transportista
    * transport de viatgers
    * suport econòmic
    * empresa de transport
    * dispositiu de seguretat
    * taxi
    * ajuda pública

Entre les línies d'actuació de la Conselleria d'Infraestructures i Transport està la consecució i el manteniment d'un major grau de qualitat i de seguretat en la prestació del servici de transport públic de viatgers en automòbils de turisme (autotaxis), objectiu a què s'han dirigit diferents iniciatives des de 1998 orientades a la instal·lació de dispositius de seguretat i equipaments de posicionament i transmissió de dades en els vehicles d'autotaxi.
La instal·lació d'estos equips permet, gràcies a les tecnologies actuals, un increment dels referits nivells de qualitat i de seguretat en el transport públic de viatgers en automòbils de turisme, ja que han aparegut en el mercat sofisticats sistemes de localització, control i comunicacions, que, a més d'una major eficàcia en la gestió de flotes (localització de vehicles) i en la lluita contra els marges d'inseguretat inherents a l'activitat de conducció de taxis (connexió amb xarxes o centrals d'alarma), fan possible millorar la qualitat del servici ja que permeten la utilització de sistemes de pagament electrònic.
La implantació d'estes tecnologies representa, no obstant això, un elevat cost econòmic, per la qual cosa atés l'interés que la seua progressiva implantació revist per a incrementar la qualitat del servici, la Conselleria d'Infraestructures i Transport articula des de 1998 un programa d'ajudes econòmiques per a la inversió requerida en la instal·lació d'estos equips en vehicles d'autotaxi. L'interés despertat per estes ajudes i la seua gran acceptació fan oportú prorrogar el dit programa d'ajudes per a l'exercici 2007.
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià, i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,
DECRETE
Article primer. Objecte, règim i finançament
1. És objecte de la present orde atorgar ajudes econòmiques per a l'adquisició i la instal·lació en els vehicles autotaxi de la Comunitat Valenciana de mampares o altres dispositius de seguretat, i d'equips de posicionament global per satèl·lit que incorporen sistemes de comunicació i transmissió de dades (GPRS...).
2. El règim de les ajudes serà el determinat en els articles següents.
3. Per a l'exercici de 2007, les ajudes previstes en la present orde es finançaran a càrrec del crèdit contingut en el programa 513.30, línia T0816000, del capítol 7 dels pressupostos corresponents a la Conselleria d'Infraestructures i Transport, amb un import global de 50.000 euros que podrà ser ampliat en cas d'existència de disponibilitats pressupostàries, en el supòsit de resultar insuficient per a atendre les peticions que, presentades dins del termini, acrediten tindre els requisits establits en esta convocatòria.
Article segon. Beneficiaris
Podran ser beneficiaris d'estes ajudes les persones físiques o jurídiques titulars d'autoritzacions de taxi de la Comunitat Valenciana que instal·len o hagen instal·lat en els seus vehicles d'autotaxi des de l'1 de gener de 2006, una mampara o un altre dispositiu de seguretat, o un equip de posicionament global per satèl·lit que incorpore un sistema de comunicació i transmissió de dades (GPRS...), i que no hagen rebut ajudes o subvencions per a l'adquisició i la instal·lació dels dits elements, de l'administració autonòmica o altres administracions o ens públics, que superen el seu cost individualment o conjuntament.
Article tercer. Requisits
1. Els que sol·liciten ser beneficiaris de les ajudes hauran d'acreditar no tindre pendent el pagament de cap sanció per incompliment de la legislació sobre el transport.
2. Els beneficiaris de les ajudes estaran obligats, en tot moment, a facilitar tota la informació que els requerisca la Direcció General de Transports, Ports i Costes, i a sotmetre's a qualsevol actuació de control i verificació de l'ocupació i ús de les ajudes atorgades.
Article quart. Quantia
1. L'adquisició i la instal·lació de mampares o altres dispositius de seguretat serà subvencionat fins al 75% del cost total de la inversió (exclòs IVA), amb un límit màxim de 750 euros per vehicle.
2. L'adquisició i la instal·lació de sistemes de comunicació per a la localització i el posicionament global per satèl·lit (GPS) que incorporen elements per a la transmissió de dades (GPRS o altres) serà subvencionada fins al 50% del cost total de la inversió (exclòs IVA) amb una aportació màxima de 1.000 euros per vehicle.
Article cinqué. Sol·licituds, terminis i lloc de presentació
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que s'adjunta com a annex I, i s'haurà d'optar només a una de les modalitats d'ajuda.
2. La instància de sol·licitud la firmarà el titular de l'autorització de taxi per a la qual se sol·licita l'ajuda, i la seua presentació presumix l'acceptació incondicionada de les bases de la convocatòria i de les condicions, els requisits i les obligacions que es contenen en esta.
3. Les sol·licituds, junt amb la documentació assenyalada en l'article següent, hauran de presentar-se, dirigides al director general de Transports, Ports i Costes, en el termini d'un mes comptador a partir de l'endemà de la publicació de la present orde en el Diari Oficial de la Comunitat Valenciana, i hauran de tindre, en el moment de la finalització del dit termini, la totalitat dels requisits exigits. L'incompliment del termini de presentació de la sol·licitud determinarà l'automàtica exclusió en l'accés de l'ajuda.
4. El lloc de presentació serà el registre d'entrada de la seu de la Conselleria d'Infraestructures i Transport (av. de Blasco Ibáñez, 50. 46975 València), o en els servicis territorials de Transports de Castelló o Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar la seua presentació a la Direcció General de Transports, Ports i Costes i remetre una còpia de la corresponent instància de sol·licitud per mitjà de fax (+34 96 386 22 62) o telegrama en el mateix dia.
Article sisé. Documentació
La instància de sol·licitud estarà acompanyada dels documents següents (es presentarà documentació original o còpia degudament compulsada):
a) DNI o passaport vigent si es tracta d'empresari individual. Si es tractara de persona jurídica, CIF de l'empresa i DNI i poders de representació de la persona que la represente.
b) Factura proforma o pressupost justificatiu de la completa instal·lació dels equips i dels elements necessaris, i s'especificarà l'IVA, el model i les característiques de l'equip.
c) Autorització vigent de taxi.
d) Permís de circulació del vehicle en el qual s'instal·larà l'equip.
e) Compromís, en el cas de sol·licitar ajuda per a la instal·lació d'elements de posicionament global (GPS), d'estar connectat directament amb una empresa o associació legalment constituïda amb fins de gestió de servici de taxi a través de telefonada, o amb els servicis de seguretat d'una empresa que dispose de central de radiotelèfon, d'alarmes o equivalent.
Este compromís ha d'estar acompanyat d'un certificat de l'empresa corresponent on s'acredite que posseïx la infraestructura organitzativa i tecnològica per a gestionar el dit ús del GPS.
f) Compromís equivalent en el cas de sol·licitar ajuda per a la instal·lació de sistemes de comunicació i transmissió de dades.
g) Documents acreditatius d'estar al corrent en el compliment de les obligacions tributàries i de la Seguretat Social:
Per al seu compliment el beneficiari podrà:
g.1) Autoritzar expressament la Conselleria d'Infraestructures i Transport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat D de la sol·licitud.
g.2) En el supòsit de no-autorització, el beneficiari haurà de presentar el certificat del seu compliment referit al moment d'acabament del termini de presentació de sol·licituds amb aportació:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i hauran de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan l'empresa no estiga obligada a presentar les declaracions o els documents relatius a les obligacions tributàries i de la Seguretat Social, acreditarà esta circumstància per mitjà d'una declaració responsable.
h) Declaració responsable en què s'especifiquen les ajudes per als mateixos fins obtingudes pel sol·licitant en anteriors convocatòries.
Article seté. Sol·licitud d'ampliació de dades
Quan la sol·licitud no tinga els requisits o falte algun document complementari dels exigits, es requerirà els interessats perquè ho esmenen en el termini de deu dies hàbils a partir de la notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Una vegada tanscorregut el dit termini sense haver complit l'anteriorment disposat se'l tindrà per desistit de la seua petició i es procedirà a l'arxiu de l'expedient.
Article huité. Criteris per a atorgar les subvencions
Les ajudes econòmiques seran concedides sempre que es complisquen els requisits establits en la present orde, i es prendrà en consideració com a criteri per a atorgar la subvenció atendre en primer lloc aquelles sol·licituds de titulars que no hagen sigut beneficiaris d'ajuda en convocatòries anteriors per cap dels conceptes objecte de subvenció.
D'entre estos es prioritzaran les sol·licituds que permeten maximitzar la cobertura geogrà­fica de les ajudes.
Com a últim criteri per a la priorització es considerarà la data de presentació de les sol·licituds completes, és a dir, s'inclourà la totalitat de la documentació necessària d'acord amb allò que s'ha especificat en la present orde.
Article nové. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap del Servici de Planificació de la Direcció General de Transports, Ports i Costes, el cap de la Divisió de Transport per Carretera i el cap de la Secció d'Ordenació del Transport per Carretera, que una vegada fixades les admissibilitats i les quanties segons els criteris establits en esta orde elevarà la corresponent proposta al director general de Transports, Ports i Costes, el qual per delegació del conseller d'Infraestructures i Transport, que es conferix per mitjà d'esta orde, dictarà l'oportuna resolució, per la qual s'atorgarà o es denegarà l'ajuda. En cas d'atorgament, la resolució expressarà amb exactitud la quantia. La dita resolució posarà fi a la via administrativa.
Esta possibilitat està prevista en l'article 68 de la Llei 5/1983, de 30 de desembre, de Govern Valencià, i en l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.
2. La instrucció de l'expedient es durà a terme pel Servici de Planificació de la Direcció General de Transports, Ports i Costes.
3. El termini màxim per a resoldre-ho expressament i notificar-ho als beneficiaris de les ajudes atorgades serà de dos mesos comptadors a partir de l'últim dia del termini de presentació de sol·licituds. Superat eixe termini sense que s'haja dictat una resolució expressa s'haurà d'entendre que esta és desestimatòria.
Article deu. Justificació de la despesa i el pagament de les subvencions
Una vegada notificades les resolucions d'atorgament i abans del cobrament previ d'estes pels beneficiaris, estos hauran de justificar la despesa efectivament realitzada en el termini d'un mes des de l'esmentada notificació, i s'aportarà per a això la documentació següent que serà presentada en la Direcció General de Transports, Ports i Costes:
a) Factura del pagament de l'adquisició i la instal·lació del GPS, de la mampara o d'un altre element de seguretat, o del sistema de comunicació i transmissió de dades, en la qual es farà constar el model i les característiques de l'equip.
b) Imprés de manteniment de tercers amb les dades de domiciliació bancària, segons els model inclòs com a annex II en esta orde.
Si es dóna el cas, es presentarà l'escrit d'endós o subrogació del cobrament a favor de tercers, i s'adjuntarà l'imprés de manteniment de tercers (segons el model annex II) corresponent a l'entitat a la qual s'haurà d'efectuar l'abonament de les ajudes concedides.
c) En el cas de les ajudes per a l'adquisició i la instal·lació de mampares o d'un altre element de seguretat que així ho requerisca, certificat o justificant acreditatiu de l'homologació de la Inspecció Tècnica de Vehicles.
d) Contracte que justifique la connexió amb una central de radiotelèfon, d'alarmes o de l'equivalent en el cas de sistemes de comunicació i transmissió de dades.
e) Declaració responsable en què s'especifiquen les ajudes o els finançaments públics o privats obtinguts o sol·licitats per a l'adquisició i/o la instal·lació del dispositiu o del sistema de seguretat objecte de la subvenció concedida, així com el sotmetiment a control i la comprovació per part de l'administració de l'efectiva instal·lació i el manteniment de tot l'equip o el sistema.
L'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició i la instal·lació de la corresponent mampara, GPS o d'un altre element de seguretat o sistema de comunicació i transmissió de dades (GPRS...).
Una vegada rebuda per l'administració en el termini i en la forma adequada la documentació referida i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la participació en posteriors convocatòries.
Article onze. Obligacions dels beneficiaris
En virtut d'allò que s'ha assenyalat en l'article 14 de la Llei General de Subvencions (Llei 38/2003, de 17 de novembre, publicada en el BOE del dia 18), els beneficiaris de les ajudes estaran obligats a:
a) Mantindre en ús l'equip i els elements instal·lats en el vehicle durant un període mínim i continuat de huit anys, a excepció del cas d'instal·lació de mampara de seguretat en què el dit termini serà de cinc anys, durant els quals la dita mampara s'haurà de mantindre en el vehicle adscrit a l'autorització de taxi per a la qual s'atorga l'ajuda.
El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o la substitució de vehicle, supòsits en què haurà de quedar sempre garantit el compliment del compromís. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
b) Facilitar qualsevulla dada o document que la Direcció General de Transports, Ports i Costes considere necessari demanar per a un coneixement exacte i veraç del compliment dels objectius i fins de la present orde, d'acord amb el contingut del punt 2 de l'article tercer.
c) Informar la Direcció General de Transports, Ports i Costes sobre qualsevol ajuda o subvenció que reben per a la mateixa finalitat (adquisició i/o instal·lació del dispositiu o del sistema de seguretat), d'altres administracions o entitats públiques o privades. Esta comunicació haurà d'efectuar-se tan prompte com es conega i, en qualsevol cas, amb anterioritat a la justificació de l'aplicació donada als fons percebuts.
d) Comunicar a la Direcció General de Transports, Ports i Costes de la Conselleria d'Infraestructures i Transport qualsevol canvi respecte al contracte de connexió del sistema GPS, o dels sistemes de comunicació o transmissió de dades.
e) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
f) Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes concedides.
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i de control.
h) Acreditar que està al corrent en el compliment de les seues obligacions tributàries i davant de la Seguretat Social, segons s'indica en l'apartat g) de l'article sisé de la present orde.
i) Els beneficiaris hauran de donar l'adequada publicitat del caràcter públic de l'ajuda rebuda, a través de senyal adhesiu indicatiu que el servici realitzat disposa de l'ajuda de la Conselleria d'Infraestructures i Transport. Les característiques del dit senyal i el seu emplaçament s'adequaran a les directrius que respecte d'això dispose la Direcció General de Transports, Ports i Costes.
Article dotze. Control i revocació de les subvencions
1. La Direcció General de Transports, Ports i Costes podrà comprovar pels mitjans que considere més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora.
A més, el dit incompliment podrà determinar la no-consideració de futures sol·licituds.
2. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
3. En qualsevol cas s'aplicarà el que disposen els títols: "II. Del reintegrament de subvencions, III. Del control financer de subvencions i IV. Infraccions i sancions administratives en matèria de subvencions", de la Llei 38/2003, de 17 de novembre, General de Subvencions.
Article tretze. Delegació de facultats
El director general de Transports, Ports i costes està facultat per a dictar les instruccions pertinents amb vista a l'aplicació, el desenvolupament i la inspecció del que disposa la present orde.
En tot allò no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 22 de març de 2007
El conseller d'Infraestructures i Transport
JOSÉ RAMÓN GARCÍA ANTÓN